三字經
作者：王應麟

paragraphs: 人之初，性本善，性相近，習相遠。
茍不教，性乃遷，教之道，貴以專。
昔孟母，擇鄰處，子不學，斷機杼。
竇燕山，有義方，教五子，名俱揚。
養不教，父之過，教不嚴，師之惰。
子不學，非所宜，幼不學，老何為？
玉不琢，不成器，人不學，不知義。
為人子，方少時，親師友，習禮儀。
香九齡，能溫席，孝於親，所當執。
融四歲，能讓梨，弟於長，宜先知。
首孝弟，次見聞，知某數，識某文。
一而十，十而百，百而千，千而萬。
三才者，天地人，三光者，日月星。
三綱者，君臣義，父子親，夫婦順。
曰春夏，曰秋冬，此四時，運不窮。
曰南北，曰西東，此四方，應乎中。
曰水火，木金土，此五行，本乎數。
曰仁義，禮智信，此五常，不容紊。
稻粱菽，麥黍稷，此六谷，人所食。
馬牛羊，雞犬豕，此六畜，人所飼。
曰喜怒，曰哀懼，愛惡欲，七情具。
匏土革，木石金，絲與竹，乃八音。
高曾祖，父而身，身而子，子而孫。
自子孫，至玄曾，乃九族，人之倫。
父子恩，夫婦從，兄則友，弟則恭。
長幼序，友與朋，君則敬，臣則忠。
此十義，人所同。
凡訓蒙，須講究，祥訓詁，明句讀。
為學者，必有初，小學終，至四書。
論語者，二十篇，群弟子，記善言。
孟子者，七篇止，講道德，說仁義。
作中庸，子思筆，中不偏，庸不易。
作大學，乃曾子，自脩齊，至平治。
孝經通，四書熟，如六經，始可讀。
詩書易，禮春秋，號六經，當講求。
有連山，有歸藏，有周易，三易祥。
有典謨，有訓誥，有誓命，書之奧。
我周公，作周禮，著六官，存治體。
大小戴，註禮記，述聖言，禮樂備。
曰國風，曰雅頌，號四詩，當諷詠。
詩既亡，春秋作，寓褒貶，別善惡。
三傳者，有公羊，有左氏，有谷梁。
經既明，方讀子，撮其要，記其事。
五子者，有荀揚，文中子，及老莊。
經子通，讀諸史，考世系，知終始。
自羲農，至黃帝，號三皇，居上世。
唐有虞，號二帝，相揖遜，稱盛世。
夏有禹，商有湯，周文武，稱三王。
夏傳子，家天下，四百載，遷夏社。
湯伐夏，國號商，六百載，至紂亡。
周武王，始誅紂，八百載，最長久。
周撤東，王綱墜，逞幹戈，尚遊說。
始春秋，終戰國，五霸強，七雄出。
嬴秦氏，始兼並，傳二世，楚漢爭。
高祖興，漢業建，至孝平，王莽篡。
光武興，為東漢，四百年，終於獻。
魏蜀吳，爭漢鼎，號三國，迄兩晉。
宋齊繼，梁陳承，為南朝，都金陵。
北元魏，分東西，宇文周，與高齊。
迨至隋，一土宇，不再傳，失統緒。
唐高祖，起義師，除隋亂，創國基。
二十傳，三百載，梁滅之，國乃改。
梁唐晉，及漢周，稱五代，皆有由。
炎宋興，受周禪，十八傳，南北混。
遼與金，皆稱帝，元滅金，絕宋世。
蒞中國，兼戎狄，九十年，國祚廢。
太祖興，國大明，號洪武，都金陵。
迨成祖，遷燕京，十七世，至崇禎。
權閹肆，寇如林，至李闖，神器焚。
清太祖，膺景命，靖四方，克大定。
廿一史，全在茲，載治亂，知興衰。
讀史者，考實錄，通古今，若親目。
口而誦，心而惟，朝於斯，夕於斯。
昔仲尼，師項橐，古聖賢，尚勤學。
趙中令，讀魯論，彼既仕，學且勤。
披蒲編，削竹簡，彼無書，且知勉。
頭懸梁，錐刺股，彼不教，自勤苦。
如囊螢，如映雪，家雖貧，學不輟。
如負薪，如掛角，身雖勞，猶苦卓。
蘇老泉，二十七，始發奮，讀書籍。
彼既老，猶悔遲，爾小生，宜早思。
若梁灝，八十二，對大廷，魁多士。
彼既成，眾稱異，爾小生，宜立誌。
瑩八歲，能詠詩，泌七歲，能賦碁。
彼穎悟，人稱奇，爾幼學，當效之。
蔡文姬，能辨琴，謝道韞，能詠吟。
彼女子，且聰敏，爾男子，當自警。
唐劉晏，方七歲，舉神童，作正字。
彼雖幼，身已仕，爾幼學，勉而致。
有為者，亦若是。
犬守夜，雞司晨，茍不學，曷為人？
蠶吐絲，蜂釀蜜，人不學，不如物。
幼而學，壯而行，上致君，下澤民。
揚名聲，顯父母，光於前，裕於後。
人遺子，金滿籯，我教子，惟一經。
勤有功，戲無益，戒之哉，宜勉力。

标签：傳統版